मडगांवः 5 डिसेंबराक आपणे दिल्ल्या पत्राची दखल घेवन गोंय राज्य तज्ञ मुल्यमापन समितीन मेसर्स ऑरेंज फॉक्स स्टील प्रा. लिमिटेड हो कुंकळ्ळी उद्देगीक वसणुकेंतलो कारखानो बंद करपाची शिफारस केल्या, अशी म्हायती विरोधी पक्ष फुडारी तशेंच कुंकळ्ळीचे आमदार युरी आलेमांव हांणी दिली.
 कुंकळ्ळी उद्देगीक वसणुकेंत चलपी सगळ्या बेकायदो आनी प्रदुशण करपी कारखान्यांक हो एक संदेश. ही फक्त सुरवात. लोकांची भलायकी सगळ्यांत म्हत्वाची. चड कळाव करिनासतना बेकायदो आनी प्रदुशण करपी हेर कारखान्यां आड खर कारवाय करची, अशी आपूण परतून एक फावट सरकारी अधिकाऱ्यांक विनवणी करतां, अशें युरी आलेमांव हांणी म्हणलां.
 बेकायदो तरेन चलपी स्टील कारखानो बंद करपाचे गोंय राज्य तज्ञ मुल्यांकन समितीन गोंय राज्य पर्यावरण प्रभाव मुल्यांकन प्राधिकरणान केल्ले शिफारशीचेर प्रतिक्रिया दितना आलेमांव हांणी सांगलें, अशे सगळे कारखाने आनी आस्थापनां सासणाचीं बंद केले बगर आपूण रावचों ना. कुंकळ्ळीचे उद्देगीक वसणुकेंत फाटल्या कितल्याशाच वर्सां सावन कितलेशेच पोलाद कारखाने आनी फीश मील चालू आसात. तांच्या बेकायदो वेव्हाराक लागून कुंकळ्ळीच्या लोकांक हवा आनी उदकाच्या प्रदुशणाक फुडो करचो पडटा. सरकारी प्राधिकरणाच्या अधिकाऱ्यांनी आपणें उपस्थीत केल्ल्या घातक परिणामांची दखल घेतली आनी रोखडीच कारवाय केली, हाचें आपल्याक समाधान जालां. हाचे मुखारूय सरकारी अधिकारी सादूर रावतले आनी प्रदुशण करपी सगळे कारखाने सासणा खातीर बंद करतले, अशी आस्त बाळगितां, अशें आलेमांव हांणी म्हणलां. सरकारान विवीध खात्यां वतीन सगळे विभाग सक्रीय करचे आनी कुंकळ्ळी उद्देगीक वसणुकेंतल्या कारभाराचेर बारीक नदर दवरची. मर्यादे भायर बेकायदो उत्पादन करून राज्याच्या महसुलाचें व्हड प्रमाणांत लुकसाण करपी आस्थापनां आड कारवाय करप गरजेचें आसा. ते खातीर प्रभावी देखरेख यंत्रणा तत्काळ चालीक लावची, अशी आलेमांव हांणी मागणी केल्या.
 थळाव्या तरणाट्यांक रोजगाराच्यो संदी उपलब्ध करून दिवचे खातीर तेन्नाच्या काँग्रेस सरकारान कुंकळ्ळी उद्देगीक वसणूक उबारिल्ली. दुर्दैवान सध्याच्या सरकारान उद्देगीक वसणुकेंतल्या आस्थापनांक बेकायदो तरेन काम करपाक परवानो दिला. आतां कुंकळ्ळे नोकऱ्यो उपलब्ध नात, मात प्रदुशण व्हड प्रमाणांत उपलब्ध आसा, असो थोमणो युरी आलेमांव हांणी मारला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 